Efter flere tilfælde af bedragerier mod ældre mennesker i Hadsund og Mariager i april, skal den formodede gerningsmand nu for retten. Det er en 28-årig mand, politiet anholdt mandag på fersk gerning: - Vi anholdt ham umiddelbart efter, at han havde været på en adresse i Viborg hos en ældre kvinde. Det er vi meget tilfredse med, for vi mener, at manden står bag intet mindre end 20 forhold af bedrageri eller forsøg på bedrageri. Dem har vi naturligvis sigtet ham for, siger politikommissær Carsten Corfitzen. Begået flere steder Bedrageriet skete ved, at den 28-årige skal have ringet til ældre mennesker og udgivet sig for at være fra deres pengeinstitut. - Her udgav bedrageren sig for at være fra forurettedes pengeinstitut og oplyste, at deres konti var i fare for svindel, hacking eller lignende. I telefonen blev det så oplyst, at en medarbejder ville henvende sig på forurettedes bopæl for at få hævekort med koder udleveret – alt sammen under påskud af at ville hjælpe de forurettede, siger Carsten Corfitzen. I alt sigtes manden for 20 forhold, hvor seks af dem er begået i Nordjyllands politikreds og 14 i Midt- og Vestjyllands og Sydøstjyllands politikredse. I forbindelse med sagen gentager Carsten Corfitzen en gammelkendt advarsel: – Det kan ikke gentages for mange gange: Udlevér aldrig dine betalingskort eller koder til nogen, siger han og fortsætter: - Ingen banker eller myndigheder beder dig nogensinde om det. Er du i tvivl om, hvem du taler med, så læg på og ring selv til den instans, personen angiver at ringe fra.

Referat:
Tirsdag formiddag er en 28-årig mand i grundlovsforhør, sigtet for bedrageri begået flere steder i Nordjylland.